09/07/2018 | Administración Autonómica
Xunta de Galicia
Consellería de Economía, Emprego e Industria
Xefatura Territorial da Coruña
Servizo de Emprego e Economía Social
Resolución de inscripción e publicación do convenio colectivo da empresa “Feiraco Lácteos, S. L.”, 2018-2020 da provincia da Coruña

Logo de constituirse a comisión negociadora do convenio colectivo da empresa “FEIRACO LÁCTEOS, S. L.” 2018-2020 da provincia da Coruña, subscríbese con data 15 de maio de 2018 o texto do convenio colectivo polas partes lexitimadas (Código de Convenio número 15100722012018) e solicítase a súa inscripción e publicación con data 16 de maio de 2018. Con data 26 de xuño de 2018 suscríbese o texto definitivo do convenio colectivo da empresa “FEIRACO LÁCTEOS, S. L.” 2018-2020 da provincia da Coruña coas modificacións pertinentes logo do requirimento de data 14 de xuño de 2018. De acordo co disposto no artigo 90 e concordantes do Real Decreto Lexislativo 2/2015, do 23 de outubro, polo que se aproba o texto refundido da Lei do estatuto dos traballadores (BOE núm 255, do 24 de outubro de 2015) e no artigo 2.1 e concordantes do Real Decreto 713/2010, do 28 de maio, sobre rexistro e depósito de convenios e acordos colectivos de traballo, (BOE núm.143, do 12 de xuño de 2012), así coma na Orde do 29 de octubre de 2010 pola que se crea o rexistro de convenios e acordos colectivos de traballo na Comunidade Autónoma de Galicia (DOG Núm 222, do 18 de novembro) modificada pola Orde do 14 de marzo (DOG Núm.60 de 26 de marzo de 2013). Considerando que a xefatura territorial de economía, emprego e industria da Coruña é competente para resolver a inscripción do convenio colectivo da empresa “FEIRACO LÁCTEOS, S. L.” 2018-2020 da provincia da e para dispoñer a súa publicación segundo o disposto no artigo 62.2 en consonancia co artigo 35 do Decreto 135/2017, do 28 de decembro, polo que se establece a estrutura orgánica da consellería de economía, emprego e industria (DOG Núm 18, de 25 de xaneiro de 2018). De acordo con todo o indicado, RESOLVO: 1. A inscripción do convenio colectivo da empresa “FEIRACO LÁCTEOS, S. L.” 2018-2020 da provincia da Coruña no rexistro de convenios e acordos colectivos de traballo da Comunidade Autónoma de Galicia.2. A remisión do convenio colectivo da empresa “FEIRACO LÁCTEOS, S. L.” 2018-2020 da provincia da Coruña ó Boletín Oficial da provincia da Coruña para a súa publicación. A Coruña, 4 de xullo de 2018 O xefe territorial de economía, emprego e industria Pau Albert Rojilla Thiane As normas do presente Convenio regulan as relacións laborais dos traballadores de Feiraco Lácteos, S. L., que prestan os seus servizos nos centros de traballo da empresa na Provincia de A Coruña. Feiraco Lácteos, S. L., ten como obxecto social a transformación, elaboración, envasado, comercialización e distribución de productos lácteos e os seus derivados. Este convenio afectará a todos os traballadores que presten os seus servizos en Feiraco Lácteos, S. L., calquera que sexa a súa función ou centro de traballo. Quedan excluídas as persoas que desempeñan funcións de alta dirección, Goberno ou Consello. As condicións deste convenio rexerán ata o 31 de decembro do 2020, entrando en vigor a partir do 1 de xaneiro de 2018, con independencia da data da súa publicación no Boletín Oficial da Provincia. A denuncia do presente convenio efectuarase por escrito por calquera das partes cunha antelación mínima de dous meses á terminación da vixencia do mesmo. En caso de non efectuar tal denuncia na debida forma e antelación, entenderase prorrogado de ano en ano. Unha vez denunciado, o convenio prorrogará os seus efectos ata a firma dun novo convenio, tendo en conta que as cláusulas de revisión salarial e incrementos salariais previstas no convenio non serán de aplicación durante a situación de prórroga ou ultra-actividade unha vez denunciado o Convenio. As condicións económicas establecidas no presente convenio compensan os diferentes conceptos que con anterioridade viñan rexendo. Toda variación económica que afecte a todos ou algúns dos conceptos retributivos establecidos por futura disposición legal, será absorbida polas melloras pactadas no presente convenio, e unicamente terá eficacia práctica se considerados en conxunto anual superan o nivel deste. As condicións e acordos contidos no presente convenio forman parte dun todo orgánico, indivisible e non separable, e aos efectos da súa interpretación e aplicación práctica serán considerados globalmente. A nulidade dalgunha das súas cláusulas declarada pola autoridade ou xurisdicción laboral non afectará ó resto do contido do Convenio Colectivo, pero iniciará un novo proceso negociador no que as partes se comprometen a negociar de boa fé con vistas á consecución dun acordo sobre dita materia, e aquela outras que se vexan afectadas para restablecer o equilibrio interno do Convenio colectivo. O acordo que se obtivera se incorporará ó Convenio A igualdade efectiva de mulleres e homes enmárcase como un alicerce básico na política de empresa e nas relación laborais en Feiraco. Asúmese o compromiso de implantar na empresa un novo plan de igualdade para facer efectiva a igualdade de oportunidades entre homes e mulleres en tódolos aspectos en xeral e, en especial, no acceso ao emprego, formación, condicións salariais, segregación ocupacional, conciliación da vida laboral, persoal e familiar, condicións de traballo e saúde laboral. A organización do traballo corresponde á dirección da empresa quen poderá establecer cantos sistemas de organización, racionalización, automatización, modernización, estruturación das seccións ou departamentos da empresa que considere oportunos, así como o mando, que exercerá a través das canles xerárquicas que se establezan, todo iso nas condicións dispostas pola vixente lexislación. As relacións de subordinación desenvólvense sempre coa máxima corrección e dentro da máis estrita disciplina. Por necesidades do servizo, a empresa poderá colocar a un traballador a realizar tarefas superiores ao posto que ocupa, e durante este período a empresa abonará a diferenza de salario entre a súa categoría e a desempeñada. A xornada de traballo durante a vixencia deste convenio, con independencia de que sexa continuada ou partida, será de 1784 horas anuais, incluíndo os tres días de asuntos propios recollidos no artigo 14, letra h) do presente Convenio colectivo. A distribución da xornada de traballo realizarase en función das previsións das distintas cargas de traballo e previsión de demanda. O sábado será día laborable, pero se as circunstancias e condicións da tarefa o permite, a xornada será distribuída preferiblemente de luns a venres. Establecerase un calendario anual de actividade, antes de finalizar o ano, se ben para o primeiro ano de aplicación deste convenio, se prevé establecelo máximo no primeiro mes despois da firma do presente convenio. Dito calendario poderá ser revisado e modificado para facer fronte ás necesidades productivas da demanda e do mercado. Se dita modificación provocase cambios na organización das quendas de traballo de todos ou parte das seccións ou traballadores, a empresa o comunicará cunha antelación mínima de 20 días naturais. Dentro do cómputo anual establecido a empresa disporá para a distribución irregular, de 120 horas anuais, que poderán ser distribuídas ao longo do ano cun preaviso mínimo de 5 días, a fin de adaptarse as necesidades da produción. Sempre que o permita o calendario laboral poderanse acumular as horas de dita distribución irregular en xornadas/quendas de 8 horas, fixando o descanso compensatorio correspondente noutro día alternativo. En xornadas continuas, estableceráse un descanso de 15 minutos para o bocadillo, que será considerado como tempo efectivo de traballo. A relación de horas extraordinarias axustarase aos seguintes criterios: a) Reduciranse as horas extraordinarias ás mínimas imprescindibles. b) As horas extraordinarias por causa de forza maior realizaranse as que veñan esixidas para previr e reparar sinistros e outros danos extraordinarios e urxentes, as cales non se terán en conta nin a efectos de duración máxima da xornada ordinaria laboral, nin para o cómputo do número máximo de horas extraordinarias autorizadas, sen prexuízo do seu abono coma se se tratase de horas extraordinarias. c) Entenderanse como horas extraordinarias estruturais as necesarias para atender pedidos, períodos punta de produción, ausencias imprevistas, cambios de quenda, mantemento e demais circunstancias derivadas da específica natureza das actividades de que se trata. Todo iso, sempre que non sexa posible atender aquelas necesidades por contratacións temporais ou a tempo parcial, previstas pola Lei. d) Procurarase compensar as horas extraordinarias con días de descanso. As horas de exceso de xornada que excedan de 15, a día 20 de cada mes, retribuiranse a razón de 12€/hora para o ano 2018, actualizándose os anos 2019 e 2020 dacordo ao incremento salarial pactado. Todas aquelas que non fose posible compensar nos dous meses seguintes á súa realización serán abonadas na súa totalidade. O persoal, calquera que sexa a súa categoría profesional, terá dereito a unhas vacacións retribuídas de trinta e un días naturais, co 100 por 100 do seu salario real. Quen comece ou cese no transcurso do ano, terá dereito na parte proporcional ao número de meses traballados, computándose como mes completo a fracción do mesmo. As vacacións serán concedidas de forma rotativa de xaneiro a decembro, sempre de acordo coas necesidades do servizo, procurando compracer aos traballadores en canto á época do desfrute. Aquelas persoas que por estas necesidades gozasen, nun ano determinado, do período vacacional fose do período estival, terán preferencia a gozalas o ano seguinte neste período. No caso de que exista coincidencia nas quendas de vacacións, a orde de preferencia será para os traballadores con fillos a cargo menores de 12 anos. En calquera caso, cando o período de vacacións fixado no calendario de vacacións da empresa coincida cunha incapacidade temporal, terase dereito a gozar das vacacións en data distinta ao finalizar devandito período de incapacidade. O traballador, previo aviso e xustificación, terá dereito a licenza con remuneración salarial por algún dos motivos e tempos seguintes: a) Quince días naturais en caso de matrimonio. b) Tres días naturais en caso de nacemento de fillos c) Tres días naturais en caso de falecemento, accidente ou enfermidade grave ou hospitalización de parentes ata o segundo grao de consanguinidade ou afinidade (cónxuxe, pai ou nai dun ou doutro cónxuxe, fillos, netos, avós ou irmáns). Se o feito tivese lugar en distinta provincia á residencia do traballador, a licenza ampliarase a cinco días naturais. A gravidade da enfermidade haberá que xustificala con certificado médico ou outro medio que o acredite suficientemente. Nos apartados b) e c) ampliarase a licenza 1 día no caso de que os supostos coincidan en festivo ou fin de semana. d) Un día en caso de falecemento de tíos. e) Un día por traslado de domicilio habitual ou dous se é fóra da provincia. f) O día do bautizo ou Primeira Comuñón dos fillos. g) Polo tempo indispensable, para o cumprimento dun deber inescusable de carácter público e persoal. Cando conste nalgunha norma legal ou convencional un período determinado, estarase ao que esta dispoña en canto á duración da ausencia e a súa compensación conómica. h) Tres días de asuntos propios. A solicitude destes días de asuntos propios solicitarase coa máxima antelación posible, como mínimo con tres días laborais de antelación ao seu disfrute. A empresa poderá rexeitar a solicitude por causa do preaviso ou necesidades organizativas, cando o solicitou outra persoa na mesma data e do mesmo departamento, ou tres persoas dentro da empresa. Os días de asuntos propios, salvo autorización da empresa, non poderán acumularse ao período vacacional, nin aos festivos anuais. i) Tardes de martes de Entroido, Noiteboa e Fin de Ano: os traballadores a xornada partida non traballarán e os que traballen en xornada continua considerarase como media xornada. As licenzas ás que se refiren os apartados b), c), d), e), f) e g), concederanse no acto, sen prexuízo das sancións que poidan imporse se as causas que alegan resultasen falsas. j) As traballadoras por lactación dun fillo menor de 9 meses, terán dereito a unha hora de ausencia de traballo que poderán dividirse en dúas fraccións. A duración do permiso incrementarase proporcionalmente no caso de parto múltiple. A muller, pola súa vontade, poderá substituír este dereito por unha redución da súa xornada en media hora coa mesma finalidade ou acumulalo en xornadas completas de acordo co empresario. k) Quen por razón de garda legal teña ao seu coidado directo algún menor de doce anos ou unha persoa con discapacidade física, psíquica ou sensorial, que non desempeñe unha actividade retribuída, terá dereito a unha redución de xornada de traballo, coa diminución proporcional do salario de entre, polo menos, un oitavo e un máximo da metade da duración daquela. l) Nos supostos de nacemento, adopción ou acollemento, o traballador terá dereito á suspensión do contrato durante trece días ininterrompidos, ampliables a dous máis por cada fillo a partir do segundo en caso de parto, adopción ou acollemento múltiple. m) As licenzas recoñecidas serán equivalentes no caso das parellas de feito á do cónxuxe para o disfrute das licenzas e permisos. Por tratarse de industrias nas que a materia precisa unha elaboración inmediata, de conformidade coa vixente Lei de descanso dominical e Regulamento para a súa aplicación, o persoal necesario para o traballo en domingos e festivos oficiais, pode quedar exceptuado do descanso dominical e do correspondente aos días festivos disfrutando, en compensación, dun día completo de descanso noutro día da semana seguinte. Un mesmo traballador non poderá traballar máis de dous domingos ou festivos consecutivos. As retribucións do persoal comprendido neste convenio estarán compostas do salario base e os complementos que se detallan e corresponden á xornada normal que se fixa no artigo 11: -Persoais: antigüidade. -De posto de traballo: nocturnidade, penosidade, prima por domingos e festivos, prima de gardas e plus de dedicación plena. -De vencemento periódico superior ao mes: pagas extraordinarias. -Outros pluses: plus de xornadas especiais. Os recibos de salarios deberán reflectir todos os conceptos retributivos que perciban os traballadores. As táboas salariais para o ano 2018, sen o incremento definido nos parágrafos seguintes, son as que se adxuntan como ANEXO I. Para o ano 2018 o incremento será do 1,5% sobre as táboas que se adxuntan como ANEXO I que se producirá no momento da sinatura do convenio, con efectos dende o 1 de xaneiro de 2018. Se adxuntan como ANEXO III as táboas de 2018 co incremento do 1,5%. Para o ano 2019 o incremento será do 1,5% sobre as táboas definitivas do ano 2018. Para o ano 2020 o incremento será do 1,5% sobre as táboas definitivas do ano 2019. Para os anos 2018, 2019 e 2020, no caso de que o IPC real a final de ano supere o devandito 1,5%, aplicarase unha cláusula de revisión salarial que garante o IPC real de cada un destes anos. Os pluses que se pactan para retribuir sábados, domingos e festivos neste convenio, manteranse invariables durante a vixencia do mesmo, e non están suxeitos a incrementos salariais pactados no convenio. Feiraco Lácteos, S. L comprométese a aboar no prazo dun mes, dende a sinatura do presente Convenio, unha gratificación extroardinaria en concepto dos efectos económicos do convenio para o no 2017. Esta gratificación extraordinaria será o resultado das diferencias das táboas salariais do ano 2018 sen incrementos, que se achegan como ANEXO I, menos as actuáis que viñan rexendo dende o anterior convenio, descontando os 500€ xa percibidos segundo o acordo asinado no AGA do 8 de marzo de 2018. Os traballadores comprendidos neste convenio gozarán en concepto de antigüidade dun complemento periódico polo tempo dos servizos prestados, distribuídos en dous bienios e cumpridos estes catro quinquenios. As táboas de antigüidade para o ano 2018, sen o incremento definido nos parágrafos seguintes, son as que se adxuntan como ANEXO II. Para o ano 2018 o incremento será do 1,5% sobre as táboas que se adxuntan como ANEXO II, que se producirá no momento da sinatura do convenio. Para o ano 2019 o incremento será do 1,5% sobre as táboas definitivas do ano 2018. Para o ano 2020 o incremento será do 1,5% sobre as táboas definitivas do ano 2019. Para os anos 2018, 2019 e 2020, no caso de que o IPC real a final de ano supere o devandito 1,5%, aplicarase unha cláusula de revisión salarial que garante o IPC real de cada un destes anos. O complemento de nocturnidade durante a vixencia do presente convenio, será o 25 por 100 sobre o salario do convenio. Terán dereito á percepción do citado complemento aqueles traballadores que presten servizos durante o período comprendido entre as dez da noite e as seis da mañá. Os traballadores que non presten servizos toda a xornada no devandito período, percibirán este plus en proporción ao tempo traballado salvo os que traballen máis da metade da xornada no devandito período que terán dereito a este complemento na súa totalidade. Exclúense do percibo do expresado suplemento, o persoal de gardería e vixilancia que realicen a súa función durante a noite. Os traballadores que habitualmente transporten ou manipulen sustancias inflamables tóxicas ou explosivas, terán dereito a un plus de 112 euros mensuais, mentres se manteña o seu perigo. O valor deste plus será actualizado segundo o IPC real. En todo caso, non haberá dereito a este plus no período de vacacións. A petición para a determinación dun posto como tóxico ou perigoso deberá ser solicitado pola representación dos traballadores asinantes do convenio, previo informe solicitado ao comité de seguridade e saúde. O comité de seguridade e saúde, en dito caso, deberá elaborar o informe baseándose en criterios técnicos e datos cuantitativos. En caso de non coincidencia nas súas conclusións, será obrigación do propio comité de seguridade solicitar un informe técnico a un organismo especializado público ou privado. Se por calquera causa desaparecesen as condicións de excepcional penosidade, toxicidade ou perigo, deixará de aboarse o plus por dito concepto, non tendo logo carácter de consolidable. Os traballadores que desempeñen postos de gran responsabilidade, dirección e dedicación plena, gozarán dun complemento salarial por este concepto, segundo a valoración dos mesmos a criterio da empresa. Establécense as pagas extraordinarias de Xullo, Nadal e San Isidro, que consistirá cada unha nun mes do soldo base deste convenio, aumentada coa antigüidade que teña o traballador. As pagas de Xullo e de Nadal aboaránse o día 17 de xullo e o 22 de decembro, respectivamente, e a de San Isidro aboarase antes do 15 de maio, coincidindo con esta festividade. Ao persoal que ingrese ou cese na empresa no transcurso do ano aboaráselle as gratificaciones en razón ao tempo de servizo, computándose as fraccións de mes como completos. Os traballadores en situación de baixa por enfermidade, accidente ou licenza, percibirán as gratificaciones extraordinarias na parte que lle corresponda coma se estivesen en activo. Os traballadores que realicen xornada en domingos e festivos, independentemente do descanso que gocen entre semana, percibirán unha prima por cada domingo ou festivo traballado de 45€ Os traballadores que presten servizos a noite de noite boa e de fin de ano, no día 25 de decembro e o 1 de xaneiro, terán unha gratificación especial de 100 € O persoal que por necesidades do servizo, organizativas ou técnicas, teña que realizar funcións de garda en día non laborable, no seu domicilio e a disposición das necesidades da empresa, percibirá durante a vixencia do convenio a seguinte retribución diaria: 25€. Ademáis, o traballador que estando de garda teña que asistir ao centro de traballo, cobrará 1,5 hora extra por cada hora de traballo realizada. Se se require a presenza no centro de traballo en domingo menos de catro horas, aboarase a metade do Plus de domingo. A partir de catro horas, aboarase a totalidade. O persoal que ven prestando servizos en quendas rotativas de mañá, tarde e noite, de luns a venres, como xornada ordinaria, pasará a prestar servizos como xornada normal de traballo ordinaria de luns a sábados, co límite de dous sábados mensuais. Como compensación a este cambio de xornada do persoal que viña prestando servizos nestas tres quendas rotativas, se establece un plus de 45€ por cada sábado de traballo efectivo ata o límite dos dous sábados, como máximo, con carácter mensual. Se as necesidades da empresa requirisen un traballo en sábados nun número superior aos dous mensuais, se cubrirán cos traballadores que, de xeito voluntario, accedan a facer horas extraordinarias ata o límite das 80 horas anuais. Estas horas extraordinarias serán retibuídas conforme ao prezo establecido, para cada un dos anos de vixencia do convenio, para as horas extraordinarias. A voluntariedade deberá de manifestarse de xeito individualizado ao comezo de cada semestre. O persoal que ven prestando servizos en quendas de luns a domingo como xornada ordinaria pasará a percibir unha compensación de 45€ por cada sábado de traballo efectivo, ata un límite de tres sábados con carácter mensual, como compensación ao incremento das necesidades e dotacións previstas de traballo en sábados na configuración das quendas. Se as necesidades da empresa requirisen un traballo en sábados nun número superior a tres, se cubrirán cos traballadores que, de xeito voluntario, accedan a facer horas extraordinarias ata o límite das 80 horas anuais. Estas horas extraordinarias serán retibuídas conforme ao prezo establecido, para cada un dos anos de vixencia do convenio, para as horas extraordinarias. A voluntariedade deberá de manifestarse de xeito individualizado ao comezo de cada semestre. Estas compensacións de xornadas especiais por cada sábado de traballo efectivo non se aboará ás novas contratación que se realicen para atender as futuras necesidades da empresa con xornada ordinaria de luns a domingo a partires da sinatura do convenio. Os traballadores que teñan que realizar tarefas fora da ubicación do centro de traballo percibirán unha dieta, sen necesidade de xustificación, con arranxo ao seguinte: 13,15€ por xantar, 4,76€ por almorzo e 29,93€ por aloxamento Para mellorar a posición dos traballadores en situación de baixa por Incapacidade Temporal, causada por enfermidade ou accidente aboarase, sobre as prestacións da Seguridade Social, os seguintes complementos: a) Nos casos de enfermidade común e accidente non laboral, debidamente comprobados, o traballador enfermo percibirá con cargo á empresa como complemento, a partir do cuarto día de baixa e ata o 20, a diferenza entre o aboado pola seguridade social e o 100% de todos os emolumentos salariais pactados neste convenio, menos o plus de perigosidade e toxicidade. A partir do día 21, a empresa aboaralle a diferenza ata completar o salario real do traballador, e dicir, salario base, antigüidade e outros complementos que teña, ata un máximo de 18 meses. Se sé produce unha redución do actual absentismo anual e conséguese alcanzar a media do sector, tamén se complementarán os tres primeiros días da baixa Para o cálculo e o seguimento da porcentaxe de absentismo, comunicarase anualmente ao comité de empresa a media anual a 31 de decembro, resultante de formúla: Horas de absentismo persoal directo (ultimos 12 meses) Absentismo= ––––––––––––––––––––––––––––––––––––––––––––––––––––––– Horas reais persoal directo (últimos 12 meses) Exclusións: Non computan como horas de absentismo todas aquelas provocadas polo embarazo e a maternidade e horas sindicais. b) Cando a Incapacidade Temporal, debidamente comprobada sexa consecuencia de accidente de traballo ou enfermidade profesional, ou de enfermidade común ou accidente non laboral que precisen hospitalización, o traballador afectado percibirá a cargo da empresa, a partir do primeiro día e ata o máximo de dezaoito meses, a diferenza entre a cantidade aboada pola Seguridade Social, e o salario total pactado neste convenio. Ao persoal que lle sexa recoñecida, ben polo organismo competente e/ou polos servizos médicos da empresa, unha diminución da súa capacidade para o desenvolvemento do seu traballo habitual como consecuencia de enfermidade ou accidente, a empresa destinarao a un posto de traballo acorde coas súas facultades, adaptándose o traballador, en canto a categoría e emolumentos, a esta situación. Todo condutor que con vehículo da empresa, véxase privado temporalmente do permiso de conducir, por causa de imprudencia simple, como consecuencia de resolución xudicial ou administrativa, sen mediar embriaguez do mesmo, terá dereito a desempeñar, sen perda de categoría laboral, o posto que eventualmente puidese asignarlle a empresa. O persoal ao Servizo da empresa quedará comprendido, en razón da función que desempeñe, nalgún dos seguintes grupos: 1. Grupo de técnicos.2. Grupo administrativo e comercial.3. Grupo de producción e tarefas auxiliares. O grupo de técnicos comprende as categorías seguintes: a) Xefe de área ou sección b) Técnicos de grado superior. c) Técnicos de grado medio. Definicións de grupo de técnicos: a) Xefes de área ou sección: Son empregados que, provistos ou non de poderes da empresa e baixo as ordes do persoal directivo competente teñen ao seu cargo a realización de tarefas das que se requira coñecementos suficientes para organizar os recursos técnicos e humanos que se poñan ás súas ordes, mediante o desenvolvemento dos plans que se lles fixen, orientando ao persoal da respectiva área ou sección, sendo responsable da execución dos traballos que lles encomenden, incluída a execución dos mesmos polo persoal ao seu cargo. b) Técnicos de grao superior: Son os traballadores que posuíndo un título universitario, de grao superior, ou de escola técnica de igual grao, ou con coñecementos equivalentes na materia recoñecidos pola empresa, realizan na mesma funcións propias dos devanditos títulos e coñecementos. c) Técnicos de grao medio: Son os que posúen un título universitario ou de escola técnica que non sexa de grao superior, ou coñecementos equivalentes recoñecidos pola empresa, e realizan as funcións propias dos devanditos coñecementos, ás ordes do persoal directivo ou dos técnicos superiores no seu caso. O Grupo de administración e comercial comprende as seguintes categorías a) Xefe de Area ou sección b) Oficial de primeria c) Oficial de segunda d) Auxiliar Administrativo Definicións: O grupo de persoal administrativo e comercial é aquel que desempeña na empresa as funcións propias das tarefas administrativas e comerciais. O persoal administrativo poderá estar adscrito a calquera área ou sección da empresa, xa sexa de natureza administrativa e/ou informática, como de apoio ás de natureza técnica, de produción ou de actividades auxiliares ou comercial. Por persoal comercial enténdese o que se dedica exclusivamente ás actividades de organización, execución e supervisión de vendas, ás que poderá engadirse o seguimento de todas as incidencias das mesmas ata a realización do cobro. a) Xefes de área ou sección: Son empregados que, provistos ou non de poderes da empresa e baixo as ordes do persoal directivo competente teñen ao seu cargo a realización de tarefas das que se requira coñecementos suficientes para organizar os recursos técnicos e humanos que se poñan ás súas ordes, mediante o desenvolvemento dos plans que se lles fixen, orientando ao persoal da respectiva área ou sección, sendo responsable da execución dos traballos que lles encomenden, incluída a execución dos mesmos polo persoal ao seu cargo. b) Oficiais de primeira: Son os empregados que teñen ao seu cargo un servizo determinado, baixo a dependencia dun superior, dentro do cal exercen iniciativa e posúen responsabilidade, con ou sen empregados ás súas ordes. c) Oficiais de segunda: Son os traballadores que con iniciativa e responsabilidade restrinxida realizan tarefas de índole administrativa, ben de carácter xeral ou de apoio a persoal técnico, ou comercial. d) Auxiliar administrativo: Son aqueles empregados que se dedican a tarefas elementais administrativas ou de apoio, así como ás puramente mecánicas derivadas daquelas. Poderán realizar tarefas non meramente burocráticas, senón outras como pesar, anotación de pesos, comprobación de existencias, atención de centrais telefónicas, repartición de documentación, fotocopias, recepción e similares. Ditas tarefas en caso necesario poderán ser realizadas fóra do centro de traballo, sempre que o esixa a natureza das mesmas. a) Xefe de Ventas – É o empregado que leva a responsabilidade, a revisión e coordinación das operacións comerciais e achega as súas iniciativas para o bo funcionamento das mesmas. Responsabilizase do cumplimento do POA anual así coma do cumplimento de obxetivos e dirección do persoal o seu cargo. b) Promotor de Ventas. – É o empregado que leva a responsabilidade, revisión, inspección e coordinación da súa zona, ás ordes directas do Xefe de Vendas, con ou sen persoal ao seu cargo. E o empregado encargado de realizar as vendas con coñecemento práctico, realizar as viaxes sinaladas para ofrecer artigos, tomar nota de pedido, informar os clientes, transmitir os encargos recibidos e coidar do seu cumprimento. c) Auxiliar Ventas. É o empregado que ten a responsabilidade de observar e mellorar cada unha das variables no punto de Venta: producto, distribución, promoción e precio. Artigo 33. Grupo de producción e actividades auxiliares. (Recepción, laboratorio, mantemento e expedición) Están incluídos neste grupo todos os traballadores non comprendidos en ningún dos xa enunciados que realizan a súa tarefa tanto dentro do proceso produtivo estritamente dito das mercadorías elaboradas pola empresa, como das actividades auxiliares necesarias para a súa execución, sexa na provisión de materias primas, distribución de produtos e subproductos; mantemento dos centros de traballo e útiles empregados; limpeza e coidados dos mesmos, así como as de vixilancia ou control da seguridade do centro de traballo. O Grupo de produción e actividades auxiliares comprende as seguintes categorías a) Encargado b) Oficial de 1ª c) Oficial de 2ª d) Auxiliar de laboratorio e) Oficial de 3ª (especialista) f) Aspirante a auxiliar de laboratorio g) Peón h) Persoal de limpeza a) Encargado: É o operario que baixo as ordes inmediatas dun superior, dirixe os traballos dunha Sección ou turno, coa responsabilidade sobre a producción e a dirección das persoas que interveñen no proceso. Será o responsable de dar as indicacións precisas para que cada operador realiza o traballo de forma conveniente. Posúe coñecementos dunha ou varias especialidades para realiza-las ordes que lle encomenden os seus superiores e é responsable da disciplina do seu turno ou sección, con práctica completa do seu cometido. b) Oficial de primeira: Son aqueles traballadores que teñen coñecemento práctico pleno das operacións de elaboración de todos os produtos lácteos, posúen os coñecementos e a experiencia suficiente para realizar todas as operacións da súa sección, podendo ser polivalente en calquera posto; ou os que coñecen igualmente un oficio de natureza auxiliar da produción manexando as máquinas máis complexas das da súa clase; e/ou teñen ao seu cargo o coidado e/ou mantemento das mesmas. Exercen iniciativa, posúen resposabilidade e son autónomos na toma de decisións. Tamén serán aqueles traballadores que teñen coñecemento práctico pleno de todas as operacións relacionadas coa análise, rexistros, parámetros de calidade dos produtos lácteos e a experiencia suficiente para realizar todas as operacións da súa sección, podendo ser polivalente en calquera posto. Exercen iniciativa, posúen resposabilidade e son autónomos na toma de decisións. c) Oficial de segunda: Considéranse como tales a aqueles traballadores que coñecen varias fases da elaboración dun produto, e realizan só algunha delas; ou os que tendo coñecementos dun oficio auxiliar realizan os traballos de complexidade media debendo coñecer o funcionamento das máquinas o suficiente para detectar calquera anomalía, emendando as que non teñan especial dificultade. d) Auxiliar de laboratorio: É quen realiza as funcións meramente materiais ou mecánicas dos traballos de laboratorio e /ou depuradora. e) Oficial de terceira (especialista): Son os traballadores que teñen coñecementos para realizar unha operación ou fase do proceso de elaboración dun produto, ou teñen un oficio para o que non se necesita especial cualificación e/ou manexan unha máquina sinxela sen ter ao seu cargo máis que o coidado de bo funcionamento e o deber de poñer en coñecemento do superior calquera anomalía no mesmo. f) Aspirante a auxiliar de laboratorio: Entenderase por aspirante o empregado que traballa en labores propias de laboratorio, preparándose, mediante a súa práctica, para o paso á categoría de auxiliar. g) Peón: Constitúen esta categoría os traballadores que realizan tarefas que non requiren especiais coñecementos, senón fundamentalmente esforzo físico ou están preparándose, mediante a súa práctica, para o paso á categoría de especialista. h) Persoal de limpeza: Constitúen esta categoría os traballadores que realizan tarefas que non requiren especiais coñecementos, senón fundamentalmente esforzo físico. Será aplicable o réxime disciplinario do Convenio colectivo estatal para as industrias lácteas e os seus derivados (BOE num.142, do 12 de xuño de 2018). 1.-O comité de empresa terá as seguintes competencias: 1.1.-Recibir información, que lle será facilitada trimestralmente, ó menos, sobre a evolución xeral do sector económico ó que pertence a empresa, sobre a situación da producción e vendas da entidade, sobre o seu programa de producción e evolución probable do emprego na empresa.1.2.-Coñéce-lo balance, a conta de resultados, a memoria e, no caso de que a empresa revista a forma de Sociedade por accións ou participacións, dos demais documentos que se dan a coñecer ós socios e as mesmas condicións que a estes.1.3.-Emitir informe con carácter previo á execución por parte do empresario das decisións adoptadas por este sobre as seguintes cuestións: a) Reestructuración do cadro de persoal e ceses totais ou parciais, definitivos ou temporais daquel. b) Reduccións de xornada, así como traslado total ou parcial das instalacións. c) Implantación ou revisión de sistemas de organización e control do traballo. e) Estudio de tempos, establecementos de sistemas de primas ou incentivos e valoración de postos de traballo.1.4.-Emitir informe cando a fusión, absorción ou modificación do “status” xurídico da empresa supoña calquera incidencia que afecte ó volume de emprego.1.5.-Coñéce-los modelos de contrato de traballo escritos que se utilicen na empresa, así como dos documentos relativos á terminación da relación laboral.1.6.-Ser informado de tódalas sancións impostas por faltas moi graves.1.7.-Coñecer, trimestralmente ó menos, as estatísticas sobre o índice de absentismo e as súas causas, os accidentes de traballo e enfermidades profesionais e as súas consecuencias, os índices de sinistrabilidade, os estudios periódicos ou especiais do medio ambiente laboral e os mecanismos de prevención que se utilizan.1.8.-Exercer un labor. a) De vixilancia no cumprimento das normas vixentes en materia laboral, de seguridade social e emprego así como o resto dos pactos, condicións e usos de empresa en vigor, formulando, no seu caso, as condicións legais oportunas ante o empresario e os organismos ou institucións competentes. b) De vixilancia e control das condicións de Seguridade e Hixiene no desenvolvemento do traballo na empresa, coas participacións previstas nesta orde polo artigo 19 desta Lei.1.9.-Participar, como se determine por convenio colectivo, na xestión de obras sociais establecidas na empresa en beneficio dos traballadores ou dos seus familiares.1.10.-Colaborar coa dirección da empresa para consegui-lo establecemento de cantas medidas procuren o mantemento e o incremento da productividade, de acordo co pactado no convenio colectivo.1.11.-Informar ós seus representantes en tódolos temas e cuestións sinaladas neste nú-mero 1, en canto directa ou indirectamente teñan ou poidan ter repercusión, nas relacións laborais.2.-Os informes que deba emiti-lo comité a teor das competencias recoñecidas nos apartados un punto tres e un punto catro do número un anterior deben elaborarse no prazo de quince días.3.-Recoñécese ó comité de empresa capacidade, como órgano colexiado, para exercer accións administrativas ou xudiciais en todo o relativo ó ámbito das súas competencias, por decisión maioritaria dos seus membros.3.1.-Os membros do comité de empresa, e este no seu conxunto, observarán sixilo profesional en todo o referente ós números un, dous, tres e catro do apartado un do artigo anterior, aínda despois de deixar de pertencer ó comité de empresa e en especial en todas aquelas materias sobre as que a dirección sinala expresamente o carácter reservado. En todo caso, ningún tipo de documento entregado pola empresa ó Comité poderá ser utilizado fóra do estricto ámbito daquela e para distintos fins dos que motivaron a súa entrega. Garantías. Os membros do comité de empresa, como representantes dos traballadores, terán as seguintes garantías: a) Apertura de expediente contradictorio no suposto de sancións por faltas graves o moi graves, no que será oído, aparte do interesado, o comité de empresa. b) Prioridade de permanencia na empresa ou centro de traballo respecto dos demais traballadores, nos supostos de suspensión ou extinción por causas tecnolóxicas ou económicas. c) Non ser despedido nin sancionado durante o exercicio das súas funcións nin dentro do ano seguinte á expiración do seu mandato, agás no caso de que esta se produza por revogación ou dimisión, sempre que o despedimento ou sanción se base na acción do traballador no exercicio da súa representación, sen prexuízo, por tanto, do establecido no artigo 54. Así mesmo non poderá ser discriminado na súa promoción económica ou profesinal en razón, precisamente, do desempeño da súa representación. d) Expresar, colexiadamente, se se trata do comité, con liberdade as súas opinións nas materias concertantes á esfera da súa representación, podendo publicar e distribuír, sen perturba-lo normal desenvolvemento do traballo, as publicacións de interese laboral ou social, comunicándollo á empresa. e) Dispoñer do crédito de horas mensuais retribuidas que a ley determina para o exercicio das súas funcións de representación. A empresa entregará anualmente ó persoal de producción, transporte, mantemento e laboratorio, os xogos completos de prendas de traballo adecuadas ó labor a realizar, tales como monos, pantalón e chaqueta, gorras, batas, botas, guantes, mandís, etc. cando se realicen tarefas á intemperie proporcionaranse as prendas apropiadas. Así mesmo nos postos de traballo que pola súa natureza se produza un desgaste extraordinario das prendas, éstas substituíranse na medida en que se vaian deteriorando. O traballador responderá do correcto uso das prendas que se lle entreguen. En materia de traslados e cambios de posto de traballo estarase ó disposto nos artigos 39 e 40 do Estatuto dos Traballadores. Xubilacións anticipadas. Previo acordo entre a empresa e o traballador, poderá procederse á xubilación anticipada de traballadores cos requisitos que establece a normativa de aplicación á devandita materia, vixente en cada momento. Xubilacións parciais con contrato de relevo. Previo acordo entre a empresa e o traballador, poderá procederse á xubilación parcial e anticipada de traballadores. Dada a modificación lexislativa permanente na materia, aplicarase respecto diso a normativa legal vixente en cada momento. O traballador con, polo menos, unha antigüidade dun ano na empresa terá dereito a que se lle recoñeza a posibilidade de situarse en excedencia voluntaria por un prazo non menor de catro meses e non maior de cinco anos. O traballador soamente poderá exercer de novo este dereito se transcorren catro anos desde o final da anterior excedencia. Na excedencia voluntaria conservarase un dereito preferente ao reingreso nas vacantes de igual ou similar categoría á súa, que se produzan na empresa. O reingreso solicitarase un mes antes da terminación do prazo que lle foi recoñecido. O sistema de Avaliación de Persoal é un proceso participativo, no que se establece conxuntamente un plan de acción de mellora continua. A Avaliación de Persoal permite sistemática e periodicamente analizar e estimular cuantitativa e cualitativamente o grao de eficiencia e eficacia co que as persoas levan a cabo as tarefas, funcións e responsabilidades, ao obxecto de establecer de forma consensuada un plan de acción. A súa realización establécese como obrigatoria coa periodicidade que se estime necesaria pero como mínimo unha vez ao ano, seguindo o protocolo establecido pola empresa. O traballador debe participar activamente propondo melloras e valorando as propostas. A firma do documento de avaliación por ambas as partes esíxese aos simples efectos de deixar constancia da súa realización. A clasificación do persoal consignada no presente convenio é meramente enunciativa e non supón a obriga de ter cubertas todas as prazas enumeradas, se a necesidade e volume da empresa non o require. Para a solución de cantas dúbidas e conflitos poidan xurdir na interpretación e cumprimento do presente convenio, créase unha comisión paritaria integrada por dez membros (cinco de cada unha das partes) designados todos eles, preferentemente, de entre os integrantes da comisión deliberadora do convenio, e en todo caso membros do Comité de Empresa e da dirección. A Comisión Paritaria terá as seguintes funcións: Vixilancia e seguimento do cumprimento deste Convenio. Interpretación da totalidade dos preceptos do presente Convenio. A instancia dalgunha das partes mediar e/ou intentar conciliar, no seu caso, e previo acordo das partes e a solicitude das mesmas, arbitrar en cantas cuestións e conflitos, todos eles de carácter colectivo, poidan suscitarse na aplicación do presente Convenio. Cantas outras funcións tendan á maior eficacia práctica do presente convenio, ou se deriven do estipulado no seu texto e anexos que formen parte do mesmo. Como trámite, que será previo e preceptivo, a toda actuación administrativa ou xurisdiccional que se promova, as partes asinantes do presente Convenio obríganse a pór en coñecemento da Comisión Paritaria cantas dúbidas, discrepancias e conflitos colectivos, de carácter xeral, puidesen exporse en relación á interpretación e aplicación do mesmo, sempre que sexan da súa competencia conforme ao establecido no parágrafo anterior, a fin de que, mediante a súa intervención, resólvase o problema exposto ou, se iso non fose posible, emita un ditame respecto diso. Establécese que cuestiones propias da competencia da Comisión Paritaria e que se promovan ante ela adoptarán a forma escrita, e o seu contido será o suficiente para que se poida examinar e analizar o problema co necesario coñecemento de causa, debendo ter como contido obrigatorio: Exposición sucinta e concreta do asunto. Razóns e fundamentos que entenda asístenlle ao proponente. Proposta e petición concreta que se formule á Comisión. Ao escrito-proposta acompañaranse cantos documentos considérense necesarios para a mellor comprensión e resolución do problema. A Comisión poderá solicitar, por vía de ampliación, canta información ou documentación estímese pertinente para completar a información sobre o asunto, aos efectos concederase ao proponente un prazo que non poderá exceder de 5 días hábiles. A Comisión, unha vez recibido o escrito-proposta e, no seu caso, completada a información pertinente, disporá dun prazo non superior a 20 días hábiles para resolver a cuestión suscitada ou, se iso non fose posible, emitir o oportuno ditame. Transcorrido devandito prazo sen haberse producido resolución nin ditame, en caso de persistir as discrepancias, quedará a criterio das partes o acodir ó sistema de arbitraxe previto no AGA ou ben acorid ó ámbito xudicial competente. As partes asinantes asumen o contido do artigo 9 do Acordo Interprofesional Galego sobre procedementos extraxudiciais de solución de conflictos referido á non aplicación do réxime salarial das condición de traballo do convenio colectivo e acordan en caso de discrepancia, acudir á mediación de dito organismo. Cando se produzan discrepancias para a non aplicación das condicións de traballo reflectidas no artigo 82.3 do Estatuto dos Traballadores, recorrirase ó Acordo Interprofesional Galego sobre Procedementos Extraxudiciais de Solución de Conflictos de Traballo (A. G. A). Os traballadores que á entrada en vigor deste convenio ostentaran unha categoría profesional que non figure no mesmo, quedarán automaticamente clasificados, a tódolos efectos, naquelas nas que as funcións se axusten máis ás que realice sen que en ningún caso lles supoña deterioro ou menoscabo dos seus dereitos laborais, tanto económicos como doutra índole. Respetaranse en todo caso, as condicións máis beneficiosas no plus de antigüidade para aqueles traballadores que o tiñan recoñecido, que percibirán a cantidade que estaban percibindo anteriormente ata que as pactadas no presente convenio excedan ás anteriores. As retribucións establecidas no presente convenio compensarán calquera outras existentes no momento da entrada en vigor do mesmo, calquera que sexa a natureza ou orixe da súa existencia. Nas materias non reguladas expresamente neste Convenio, estarase ao disposto no Convenio estatal para as industrias lácteas e os seus derivados (BOE num.142, do 12 de xuño de 2018). Autorízase a don Paulin Perlado Ciocarlan para que presente no prazo máis breve posible esta acta e os documentos que se acompañan na Dirección Provincial da Coruña, da Consellería de Emprego, Economía e Industria, para que esta dispoña o seu rexistro e a súa publicación no Boletín Oficial da Provincia dacordo co disposto na normativa vixente na materia. O presente convenio expresa a libre vontade das partes negociadoras que en proba de conformidade o asinan en Ponte Maceira - Ames (A Coruña), a 25 de xuño de 2018.